**Årsmøte sak Cirrus RCFKs årsmøte 2024 - Formålsparagraf**

Bakgrunn og forklaring

Cirrus RCFK ble stiftet i løpet av 1969 med formål å legge til rette for RC-modellseilflyging og RC-motor/sportsflyging, unntatt såkalt multi akrobatisk trening/konkurranseflyging. En gruppe på 17 modellflygere hadde spesielt ønske om å drive RC-seilflyging, både for rekreasjon, trening og konkurranser. De erfarte i sin daværende klubb (Vingtor RC Klubb) at dette var svært vanskelig å kombinere på en modellflyplass der det ble drevet utstrakt trening og konkurransevirksomhet med såkalte multi akrobatikkfly (romslig omtalt som F3A). Cirrus RCFK ble tatt opp i Norsk Aeroklubb (NAK) i desember 1969.

Spydeberg modellflyplass ble som kjent etablert mange år senere. Det er likevel tydelig ved valg av sted/område at formålet med flyplassen i høy grad var det samme som formålet med klubben. Forbudet mot bruk av forbrenningsmotorer ble besluttet for å avverge problemer med støy. I praksis var det dermed fra starten av en ren RC-seilflyplass inntil el-motorer ble introdusert. Som vi vet har så gradvis el-motordrift blitt meget bedre. Det er nå ikke noe teknologisk i veien for utstrakt bruk av fly som fortsatt kan kalles ‘multi akrobatikkfly’ og som alene beslaglegger like mye luftrom som fly med forbrenningsmotor gjorde dengang klubben ble stiftet.

F3A flyging i dag foregår elektrisk, med unntak av såkalt ‘Vintage’ flyging. Men potensiell konflikt mellom RC-motor multi akrobatikkflyging og RC-seilflyging vil være like relevant i dag som for femti år siden om slik flyging skulle ta seg opp i betydelig grad. RC-seilflyging vil i så fall fortrenges, noe som vil være svært synd siden flyplassen på Spydeberg er eneste gode alternativ for dette på hele Østlandet. Klubbens grunnleggende statutter eller klubblov har ikke latt seg oppdrive, verken den opprinnelige eller senere versjoner, før den vi har som bare er en standard som er formulert for at vår tilknytning til NLF og NIF skal være formelt i orden. Den mangler formålsparagraf.

Formålet som er nevnt innledningsvis er imidlertid likevel dokumenterbart, i det formuleringene er hentet fra et originalbrev som daværende leder Ottar Stensbøl skrev til NAK i januar 1970. Han takket for at klubben var opptatt i NAK og kom bl.a. inn på hvordan klubben i samsvar med formålet ville følge opp og fremme RC-seilflyging og RC-motorflyging, unntatt med multi akrobatikk fly (F3A).

Medlemmene og klubbstyret vil til enhver tid bestemme hva flyplassen skal brukes til, innenfor rammene av sikkerhetskrav. I det brede modellflymiljøet i Norge vil jeg si at Cirrus RCFK fortsatt er oppfattet som hovedsakelig en RC-seilflyklubb. Det håper jeg på at klubben fortsatt vil bli. Den beste måten å hegne om det er naturligvis at vi fortsatt er aktive med RC-seilfly og trekker til oss nye entusiaster som er fasinert av denne type modellflyging. En av flere andre tiltak kan være å stadfeste det de fleste uansett oppfatter og det vi som toneangivende i klubben fortsatt ønsker at Cirrus RCFK skal være etter over femti år, nemlig å ta inn igjen en formålsparagraf i klubbloven.

Forslag til årsmøtet:

En formålsparagraf blir tatt inn Cirrus RCFKs klubblov. Formålsparagrafen foreslås å lyde slik: ‘Klubbens formål er å fremme RC-seilflyging for rekreasjon og konkurranser, og RC-sportsflyging for rekreasjon. Klubben har som formål a skape et godt miljø for dette, både når det gjelder sosialt samvær, rekreasjonsflyging, idrettslige treningsmuligheter og konkurranseresultater, og sikker utøvelse av RC-flyging.’

2024-01-25/Otto de Besche